《别履祥兼柬曾主事刘给事三首 其一》
明代·黎贞

楚楚丰仪观国宾，东曹三载擅精神。一经学问由先世，三语风流冠昔人。

彩鹢蒹葭香浦月，仓庚杨柳凤城春。青年事业应能致，独有忠勤善立身。

作者简介：广东新会人，字彦晦，号陶陶生、秫坡。元末从孙蕡学。为人坦荡不羁，以诗酒自放。洪武初，署本县训导。坐事戍辽东。时孙蕡亦戍辽东，坐蓝玉党被杀，为敛葬之。历十八年，放还。卒年五十九。有《秫坡集》、《古今一览》。